Indiska

Indiska je wulki njewotwisny stat w južnej Aziji na indiskim subkontinenće. Je zwjazkowa republika z 28 zwjazkowymi statami a sydom zwjazkowymi teritorijemi. Indiska je multietniski kraj a z wjace hač 1,25 miliardami wobydlerjow druhi najwjetši stat swěta po wobydlerstwje. Tež po přestrjeni słuša k dźesać najwjetšim krajam.

W lěće 1947 sta so Indiska njewotwisna wot Zjednoćeneho kralestwa, wostanje pak čłon Commonwealtha.

W hindišćinje rěka kraj Bhārat, mjeno w europskich rěčach pochadźa wot rěki Indus.

 Geografija 
Mjezuje z Pakistanom na sewjerozapadźe, z Chinskej a z Nepalom na sewjerowuchodźe a z Bangladešom na wuchodźe. Na sewjeru je Himalaja přirodna hranica kraja, na juhu wobdawa Indiski ocean strony. Susodne kraje w oceanje su Sri Lanka a Malediwy.

Najwjetše metropolowe kónčiny w Indiskej su Delhi, Mumbai (prjedy Bombay), Kolkata (Kalkutta), Chennai (Madras), Bengaluru (Bangalore), Hyderabad, Ahmedabad a Pune.

 Rěče 
W Indiskej so wjace hač 400 rěčow rěči. Wjetšina Indičanow rěči indoariske rěče. Z nich je hindišćina najwažniša. Na juhu Indiskeje so přewažnje drawidske rěče rěča, na přikład tamilšćina. 21 rěčow je oficielnje připóznate.
72% su Indoariske rěče.
25% su Drawidske rěče.

Druhe w Indiskej wužiwane rěče su Awstro-aziske rěče kaž Santali a Tibeto-burmaske rěče kaž Manipuri.

 Klima 
Wjedro na subkontinenće je prěnjorjadnje wot dešćoweho časa (monsuna) wotwisne. Wón započina kónc meje při pobrjoze Kerale na juhozapadźe Indiskeje połkupy a ćehnje w běhu přichodneho połdra měsaca do sewjerowuchodneho směra přez kraj.

Wosebje w pralěsowych kónčinach na sewjerowuchodźe a w Bengalskej nižiny móže w tutym času k ćežkim powodźenjam přińć, a při kromje Himalaje njejsu wotwalenja hory zrědka. Spočatk septembra je sewjer přewažnje bjez dešća, ale traje dalšej měsacaj doniž so tež mróčele na južnym Dekkanje a w Kerali njezminu.

Wuchodny pobrjóh Andry Pradeša a Tamil Nadu kaž tež južna Kerala dožiwja mjez oktobrom a decembrom dla sewjerozapadneho monsuna hišće druhi dešćowy čas.

 Administratiwne dźělenje 
Indiska republika je rozdźělena do 28 zwjazkowych statow a 7 teritorijow.

 Zwjazkowe staty 


 AP Andra Pradeš AR Arunačal Pradeš AS Asam BR Bihar CG Čatisgar  GA Goa GJ Gudźarat HP Himačal Pradeš HR Harjana JH Dźarkand JK Dźamu a Kašmir KA Karnataka KL Kerala MH Maharaštra ML Megalaja MN Manipur MP Madja Pradeš MZ Mizoram NL Nagaland OR Orisa PB Pandźab RJ Radźastan  SK  Sikkim TN Tamil Nadu  TR Tripura  UA Utar Ančal UP Utar Pradeš WB Zapadna Bengalska 

 Zwjazkowe teritorije 

 AN Andamany a Nikobary CH Čandigar DD Daman a Diu DL Delhi DN Dadra a Nagar Haveli LP Lakšadwip PY Pudučeri (prjedy Pondicherry) 

 Žorła 

 Wotkaz 

!
Kategorija:Stat w Aziji
Kategorija:Commonwealth